Au nom dou Père et dou Fiul et dou Seint-Esperit, l’an de l’inquarnacion Nostre-Seignor mil deus cenz seixante et dis, lou jor de la Nativité Sein-Johen-Baptistre, saichent tuit que con je Erarz, sires de Valeri, cogneitables de Chanpeigne, aie fait mun testament an mun pais, ouquel je ai ordené de mes choses à ma volenté, je vuil que icil testamenz soit fermes et estables et ne vuil pas que por ce don que je fes, con il est ci desouz devisiez, que nule chose de mun devant dit testament soit mué ne apetisié, mes ci an droit je vuil ordener de touz mes mobles que je ai avec moi, ne que l’an me doit ou doi avoir por la reson de ce veiaige de oustre-mer où je suiz meuz..... Et premièrement, je don à Jofroi Boichart, escuier, cinquante livres tornois et lou cheval que il a. Et à Perriau de Coreilli, cinquante livres et lou cheval que il a. Et à Johennin de Digni, cinquante livres et lo cheval que il a. Et à Guillermin Dunevile, cinquante livres et lou cheval que il a. Et à Johennet de Paci, cinquante livres et lou cheval que il a. Et à Chevillat, cinquante livres et le cheval que il a. Et à Herrit de Turies, quarente livres ou lou cheval que il a, louquel que il mieuz amera. Et à Valun quarente livres ou lou cheval que il a, lou quel que il mieuz amera; et se il avenoit que aucuns de ces sis escuiers devant diz, c’est à savoir Jofroiz Boicharz, Perriaus de Coreilli, Johenz de Digni, Guillemin de Uneville, Johennez de Paci, et Chevillar s’an alesent avant que il eussent faite lor année, je vuil que chacuns de aus ne eust que sun cheval ou les cinquente livres, lou quel que il vouldroient; et se il voloient demorer à la Terre-Seinte por un an, je vil que il aient chacuns son cheval et les cinquente livres de restor. Et si Avaluns et Herrit s’an voloient aler avant que il eussent lor année perfaite. je vuil que chacuns de aus ne eust que vint livres por aler an lor pais, et se il demoroient lor année, je vuil que il aient chacuns sun cheval ou quarente livres, si con il est dessus dit. Et de rechief je don monseignor Johen de Revillon deus cenz livres et se ses chevaus moroit, que il an ait sexante livres por sun cheval. Et que se aucuns de me compeignons s’an voloit aler an sun pais et ne voloit servir toute sa année là où je l’establirai, ou cil qui por moi serunt, je vuil que l’on lor paie de tant de tans con il auront deservi; et se il avoient eu plus que il n’auroient deservi, que il lou rendessent à cel ou à cels qui seroient au leu de moi establi; et se il voloient servir l’année entérine, que l’an les teigne lor convenances. Et de rechief je donne à Thierris mun conz, vint livres et à Roul, sun compeignon, vint livres, et ou paige de Vilebogis vint livres, et à Pierre de Mante dis livres et à munseignor Jofroi, lou preste, vint livres, et à Perriau, lou clerc, vint livres; et à Jofrun de ma chanbre XL livres; et à Lasnier, dis livres; et à Guarin, de la boteillerie, dis livres; et à Bataille, de la cuisine, cent solz. Et à Robin sun conpeignun, cent solz. Et derechief à chacun des garçuns qui sunt à moi au chief, cinquante solz. Et ou maire, dis livres. Et derechief je vuil toutes ces choses desus dites paiées avant, je don tout le remenant et touz mes mobles soit an or ou argent, ou vaisselmente, an juaus, en chevaus, an armeures et an detes, soit dou roi ou de autrui, an quelque chose que ce soit que je aie por ce veaige ne qui à venir me puissent, à monseignor Pierre de la Foiche, et se il defailloit de celi Pierre devant dit, chevalier, por mort ou por ce que il s’an alast, je don ces choses devant dites à monseignor Hue de Conflant, mareschaut de Chanpeigne, au leu de monseignor Pierre de la Foiche, si con il est devant contenu; et se il défailloit de ces deus chevaliers desus diz, c’est à savoir de monseignor Pierre et dou mareschaut, je don toutes ces choses munseignor Balduin et munseignor Raul, sun frère de Vandières, chevaliers, à aus deus ansanble, ou à l’un tout seul, se li autre ni estoit, ou si con il est devisié desus de monseignor Pierre de la Foiche et de monseignor Huun de Conflant, chevaliers devant diz; et si vuil que cil qui ces choses aura ausé de moi soit tenuz à servir monseignor lou roi de Navarre, ou celi ou cels qui seroient an leu de li, ansi con se ge i’estoie présenz. Et derechief je vuil que se li rois devant diz, ou cil qui demorroient an sun leu ne se tenoient à paié dou servise à celi ou à cels qui demorroient an leu de moi, que l’on regardast se je auroie enploi dou suen que je n’auroie déservi, et ce que l’on troveroit que je an eusse plus eu que cil qui seroit ou cil qui seroient an leu de moi li randessant ou à celi ou à cels qui seroient an leu doudit roi. Et se je voie plus déservi que je n’auroie eu dou suen, que cil qui seroit, ou cil qui seroient an leu de moi, li demandessent ou à celi ou à cels qui seroient an leu de li, et receussent, et que il lou meissent ou servise nostre seignor de la Terre-Seinte an laquel il verroient que il seroit plus granz porfiz amainé. Et derechief je vuil que se mes choses ne porroient soufire à ces choses desus dites porfaire, je an oblige toutes mes choses mobles, non mobles, an quelque leu qu’il soient, à acunplir ces choses si con eles sunt desus dites et devisiées. Et à ces choses faire tenir et acunplir, je establis à monseignor Huun de Conflant, mareschaut de Chanpeigne, monseignor Perrun de la Foiche, monseignor Balduin de Vandières, munseignor Raul, son frère, et munseignor Johen de Revillon, chevaliers, et Jofroi Boichart, escuier, à acunplir et perfeire toutes ces choses si cun eles sunt desus devisiées. Ou quel tesmoin de ceste chose je ai scellés ces lettres de mon séal. Et por que ceste chose soit plus ferme et estable, nos Thiebauz, par la grâce de Deus rois de Navarres, cuens paladins de Chanpeigne et de Brie, i avuns mis nostre séal à la requeste dou devant dit Erart, seignor de Valeri. Ce fust doné lou jour de la Nativité Sein-Johen desus dit.